RÅDETS AFGØRELSE

af 9. juli 1999

om Kommissionens sammensætning

(1999/493/EF, EKSF, Euratom)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 215,

under henvisning til traktaten om oprettelse af Det Europæiske Kul- og Stålfællesskab, særlig artikel 12,

under henvisning til traktaten om oprettelse af Det Europæiske Atomenergifællesskab, særlig artikel 128, og

ud fra følgende betragtninger:

(1) I skrivelse af 16. marts 1999 underrettede Jacques Santer, formand for Kommissionen for De Europæiske Fællesskaber, Gerhard Schröder, formand for konferencen mellem repræsenterne for Den Europæiske Unions medlemsstaters regeringer, om at medlemmerne af Kommissionen havde besluttet at træde tilbage kollektivt og overdrage deres mandat til medlemsstaternes regeringer;

(2) i fratrædelsesskrivelsen erklærede formanden for og medlemmerne af Kommissionen, at de i ovesrensstemmelse med artikel 215 stk. 4, i traktaten om oprettelse af Det Europæiske Fællesskab og de tilsvarende artikler i traktaten om oprettelse af Det Europæiske Kul- og Stålfællesskab (EKSF) og i traktaten om oprettelse af Det Europæiske Atomenergifællesskab, (Euratom), ville varetage deres hverv, indtil deres efterfølgedre blev udpeget i overensstemmelse med traktaternes procedurer;

(3) i sin erklæring af 22. marts 1999 gav Rådet udtryk for den opfattelse, at der snarest muligt bør udnævnes en ny Kommissionen under overholdelse af procedurerne i Amsterdam-traktaten, og det udtrykte ønske om, at Kommissionen i den mellemliggende periode varetager sit hverv i overensstemmelse med traktaterne;

(4) i skrivelse af 29. juni 1999 underrettede Martin Bangemann, medlem af Kommissionen for De Europæiske Fællesskaber, Gerhard Schröder, formand for konferencen mellem repræsenterne for medlemsstaternes regeringer, om, at han havde til hensigt at ophøre med at varetage sit hverv i Kommissionen idet han agtede at udøve erhvervsmæssig beskæftigelse i en virksomhed;

(5) i skrivelser af 6. juli 1999 underrettede Jacques Santer, formand for Kommissionen, og Emma Bonino, medlem af Kommissionen, Paavo Lipponen, formand for konferencen mellem repræsentanterne for medlemsstaternes regeringer, om, at de var blevet valgt til Europa-Parlamentet; da hvervene som medlem af Europa-Parlamentet og medlem af Kommissionen ikke kan forenes, har Jacques Santer og Emma Bonino til hensigt at vælge hvervet som medlem af Europa-Parlamentet, og de ser gerne, at den procedure, der er fastsat i EF-traktatens artikel 215, kan afsluttes inden den 19. juli 1999, som er dagen før det konstituerende møde i Europa-Parlamentet;

(6) i henhold til EF-traktatens artikel 215, stk. 3, og de tilsvarende artikler i EKSF-traktaten og Euratom-traktaten udnævnes der ved fratræden en efterfølger for formanden for Kommissionen for resten af dennes tjenesteperiode, idet fremgangsmåden ved udnævnelsen er den, der er fastsat i EF-traktatens artikel 214, stk. 2; i henhold til samme artikel, stk. 4, fungerer Kommissionens medlemmer bortset fra i afskedigelsestilfælde, indtil deres efterfølgere er udpeget; i henhold til samme artikel stk. 2, kan Rådet med enstemmighed beslutte, at der ikke skal udnævnes nogen efterfølger for et medlem af Kommissionen, hvis hverv ophører;

(7) efter ovennævnte tilbagetræden den 16. marts 1999 blev den procedure, der er fastsat i EF-traktatens artikel 214, stk. 2, for udnævnelse af formanden og medlemmerne af den nye Kommission, straks indledt; medlemsstaternes stats- og regieringschefer, som var forsamlet den 24.-25. marts 1999 i Berlin, indstillede efter fælles overenskomst Romano Prodi som den person, som de foreslog udnævnt til formand for Kommissionen; proceduren for udnævnelse af den formand og de medlemmer, som skal efterfølge den nuværende formand for Kommissionen og de nuværende medlemmer, der er trådt tilbage, er indledt og forventes afsluttet i løbet af september 1999;

(8) på denne baggrund bør det i betragtning af ovenstående noteres, at Jacques Santer, Martin Bangemann og Emma Bonino har anmodet om ikke længere at skulle varetage deres hverv i Kommissionen, og det bør endvidere besluttes, at der i afventen af udnævnelsen af den nye Kommissionen ikke skal udnævnes nogen efterfølgere -

TRUFFET FØLGENDE AFGØRELSE:

Artikel 1

Det noteres, at Jacques Santer, Martin Bangemann og Emma Bonino har anmodet om at fratræde deres hverv i Kommissionen for De Europæiske Fællesskaber. Det er ikke nødvendigt at udnævne nogen efterfølgere.

Artikel 2

Denne afgørelse får virkning på dagen for vedtagelsen for så vidt angår Martin Bangemann og den 19. juli 1999 for så vidt angår Jacques Santer og Emma Bonino.

Den vil blive meddelt Jacques Santer, Martin Bangemann og Emma Bonino samt regeringerne for Den Europæiske Unions medlemsstater.

Artikel 3

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den 9. juli 1999.

På Rådets vegne

S. NIINISTÖ

Formand